Útsvarið lágt þrátt fyrir miklar framkvæmdir Á fundi sveitarstjórnar Hvalfjarðarsveitar fyrir helgina var samþykkt að áfram yrði sama útsvarsprósenta á næsta ári og verið hefur undanfarið , það er 11,61% , sem er langt undir leyfilegu hámarksútsvari sveitarfélaga sem er eins og kunngt er 13,03% , og sem flest sveitarfélög nýta um þessar mundir . „ Þetta gerum við þrátt fyrir að veita góða þjónustu á öllum sviðum . Að þessu sinni urðu samt talsverðar umræður hjá okkur , hvort við ættum að halda okkur á sömu nótunum áfram . Þar sem að við stöndum í kostnaðarsömum framkvæmdum , erum m.a. að byggja ráðhús og undirbúa byggingu nýrra skóla , “ segir Einar Örn Thorlacius sveitarstjóri Hvalfjarðarsveitar . Einar Örn segir að gerð fjárhagsáætlunar sé komin vel af stað og væntanlega verði varið talsverðri fjárhæð í hönnun nýs Heiðarskóla og e.t.v. til byrjunarframkvæmda . Á næsta ári verður lokið við byggingu stjórnsýsluhússins . Ennfremur verður reistur nýr leikskóli á Innnesinu sem mun þjóna væntanlegri byggð í Krosslandi . Hvalfjarðarsveitin nýtur vel tekna af stóriðjuverunum við Grundartanga , ekki síst fasteignagjaldanna . „ Þetta gerir sveitarfélaginu m.a. kleift að hafa útsvarshlutfallið lágt , greiða foreldrum sem hafa börn heima heimagreiðslur og hafa leikskólann að mestu gjaldfrjálsan , “ segir Einar Örn sveitarstjóri . Á síðustu mánuðum hefur framkvæmdanefndin fyrir skólabyggingunni skoðað nýlega skóla á höfuðborgarsvæðinu sem fallið gætu að hugmyndum sem fólk hefur varðandi nýjan skóla . Að sögn sveitarstjóra eru helstu ástæður fyrir því að talið er nauðsynlegt að byggja nýjan skóla , ekki þær að barnafjöldinn sé að sprengja skólann , heldur hitt að skólahúsið sem er 40 ára gömul bygging er ákaflega óhagkvæm , sérstaklega sökum þess að hún er á þremur hæðum .